Papersnake/gushiwen huggingface dataset:
送伯言赴姑苏上幕
释道潜（宋代）

都城翰子海，贤否良难会。从容翰墨场，班班知所诣。

超然三四翰，词学昔人配。源流出苏黄，汲引功岂细。

斯人固才华，气节复远迈。一官从幕府，未觉簿书碍。

投刃却凫行，岸巾依物外。凝香久寂寞，清绝今可继。

初辞广陌尘，笑鼓春江枻。楚岫与吴山，相望挹空际。

莫唱渭城歌，临流增叹喟。
赋秋蓬
释行海（宋代）

芦茎密织水烟笼，恰与湘渔屋檨同。
昨夜苹香熏梦醒，又添荷叶盖西风。
水龙吟 题三峰阁咏英华女子
韩元吉（宋代）

雨馀叠巘浮空，望中秀色仙都是。洞天未锁，人间春老，玉妃曾坠。

锦瑟繁弦，凤箫清响，九霄歌吹。问分香旧事，刘郎去后，知谁伴、风前醉。

回首暝烟千里。但纷纷、落红如泪。多情易老，青鸾何许，诗成谁寄。

斗转参横，半帘花影，一溪寒水。怅飞凫路杳，行云梦断，有三峰翠。
临江仙 送春，和陈简斋韵
徐元瑞（清代）

携酒一尊池上饮，春归满地红英。遥闻林外杜鹃声。

不如归去英，欲听未分明。

独抱琵琶弹一曲，曲中水冷鱼惊。风前泪眼几时晴。

月高星数点，人倦夜三更。
泊钓台
毛幵（宋代）

汉业中兴彼一时，先生名与日星垂。
南阳遗庙今荒草，何似桐江百世祠。
奉送职方崔员外摄中丞新罗册使
窦常（唐代）

帝命海东使，人行天一涯。辨方知木德，开国有金家。

册拜申恩重，留欢作限赊。顺风鲸浪热，初日锦帆斜。

夜色潜然火，秋期独往槎。慰安皆喻旨，忠信自无瑕。

发美童年髻，簪香子月花。便随琛赆入，正朔在中华。
奉酬润州余少卿见寄
沈遘（宋代）

两镇旌旗对抚邦，老成循政独难双。赐环已许归西省，拥楫方来绝大江。

后乘愿陪幽赏尽，诗新顿使勇心降。主人意厚春潮小，且卷孤帆偃画杠。
送赵宽堂二首 其一
杜范（宋代）

马塍眩朱白，孤山自疏影。冰雪几岁寒，谁解为渠领。

李园百树花，人与凡木屏。湿藓回春风，猿鹤并刷整。

为我一酹之，往事莫重省。
村东闲步
邵济儒（清代）

沽春闲觅酒人家，策杖林西日欲斜。小小溪桥篱半角，忍冬藤蔓树头花。
用前韵酬丰之
王庭圭（宋代）

每烦书札问平安，落纸遥知笔管斑。塞北未闻轻解甲，江南应管饱看山。

荒村但有两三户，广厦何由千万间。他日溪边寻我去，钓船刺入蓼花湾。
巴里晴天
黄浚（清代）

镇城西郭枕天山，一片苍茫万仞间。峭壁烟空惟雪在，征车风仞只云闲。

踪缘寄岳如相识，出本无心尚未还。笑我拊髀空雀跃，有谁留住伴松关。
中{左山右寻}春祀二首
刘克庄（宋代）

少者游方老守闾，独携鱼菽荐幽墟。
何时汝辈无行役，岁岁为翁策蹇驴。
深溪龙潭
尹瑾（明代）

天畔群山万树林，澄潭遥在白云岑。沙堤初日马齐渡，风雨有云龙自吟。

绝壁飞泉千嶂冷，层岩流水一溪深。同游不尽寻芳兴，满地烟霞坐石阴。
黄二
孙星衍（清代）

黄生骨格何轩轩，摆脱羁绁辞笼樊。俯视世俗心中烦，怅然欲与山鬼言。

南浮汨罗招屈原，洪涛浡潏颠乾坤。寸磔幽怪傥厥怨，长蛟泼血江为浑。

三湘七泽澧与沅，参差一声波不喧。出没交手多婵媛，与子晞发观潺湲。

洞庭为酒君山樽，八九云梦胸中吞。胸中垒块谁共论，扣舷大啸呼灵均，酌以椒桂香温黁。

尝闻黄山极天门，欲往叩额排帝阍。三十六峰愁攀援，人迹不到哀清猿。

盘盘直上天宇昏，山㺑怪魅来蹲蹲。蛮君鬼伯舌腭反，恍惚不惧存丹元。

昂首大啸扪元根，阳鸟翻翥六合暾。手折若木敲金盆，铺海万顷光沄沄。

容成车过紫纛幡，倏忽变灭归昆仑。忽然悲涕心自扪，仆马临睨愁云屯。

母啮其指忧饔飧，独携长铗归田园。突兀环堵颓四垣，堂后抚视忘忧萱。

采撷兰藻供芳荪，亦既觏止笑以温。我时叩门日千番，罗缕异境唇澜翻。

嗟我进退羝触藩，咫尺衡泌拳肩跟。悲来但恐岁月奔，感慨皮肉生䏶臀。

君独爱我气谊敦，酣酒过从常留髡。发箧示我千玙璠，元晖作友太白昆。

补石要使天无痕，书生有若虱处裈。曷不弃书佩豭豚，十年浪迹车折辕。

面目变尽声音存，雄鸡一鸣惊逖琨。附子不羞鱼化鲲。
安稳眠
白居易（唐代）

家虽日渐贫，犹未苦饥冻。身虽日渐老，幸无急病痛。

眼逢闹处合，心向闲时用。既得安稳眠，亦无颠倒梦。
出茂州
李新（宋代）

日落城空鸟少知，战场依旧昔人非。
雪花笼石商皓首，枫叶满山秦赭衣。
月入空罍人自耻。尘蒙西榻客元稀。
穷荒石纽那生禹，料得当时殛鲧归。
蝉
叶茵（宋代）

柳外声残日未残，栖身未稳择枝安。不须过有螳螂虑，黄雀从傍冷眼看。
龙钟
陈曾寿（清代）

龙钟不待揶揄觉，濩落弥深激烈伤。与世有情如宿负，此身自救尚无方。

人心印板许文正，世界斩新胡益阳。相待犹堪司左券，夜寒绕室一徬徨。
江边吟
李新（五代）

风暖汀洲吟兴生，远山如画雨新晴。残阳影里水东注，

芳草烟新人独行。闪闪酒帘招醉客，深深绿树隐啼莺。

盘桓渔舍忘归去，云静高空月又明。
易州过郝逸人居
贾岛（唐代）

每逢词翰客，邀我共寻君。果见闲居赋，未曾流俗闻。

也知邻市井，宛似出嚣氛。却笑巢由辈，何须隐白云。
句
晏殊（宋代）

已定复摇春水色，似红如白野棠花。
路正卿画
王庭圭（宋代）

森然如千丈之长松，势若摩穹。昂然如野鹤之出笼，鸡群遂空。

使之崛起，接翼鹓鸿。高冠大剑，立于庭中。七尺之躯，万夫之雄。
僧问六相义因示以偈
释守卓（宋代）

天上火星地下走，泥牛踏著烧却口。驴儿害痛马人瞋，打落杨梅三五斗。
舟遇顺风
周密（宋代）

樯乌指鹢首，助我浮清苕。轻帆乘快风，山势欲动摇。

岸树纷相随，罄折不待招。舟师坐奏功，破浪声如潮。

身世如白鸥，泛泛殊飘萧。旁观极歆羡，何异登瀛霄。

正恐风势回，世事不可料。何如乘安流，天幸其敢徼。

止止勿尽兴，解幔维吾桡。朗诵秋水篇，孤月生山椒。
偈颂一一二首 其二十五
释清远（宋代）

一竿一笠一蓑衣，急水滩头下钓丝。钩上锦鳞容易得，芦花深处月明归。
梧州送土酋岑猛岑瑬往讨饶贼
张吉（明代）

权珰鼓臂撼太清，九有崩腾如沸羹。攫金白昼作欢笑，饩养枭獍娱心情。

苞苴竿牍势倒海，布流成风谁解改。潘郎猛心猛于虎，万事不知惟荐贿。

东郊恶少张赤髯，欲取潘郎头作醢。横行蹂践一万家，曲眉卷发死如麻。

踆踆赤子走不辍，泪血双滂殷土花。失律谁驱乌合众，狂来跳入姚源洞。

三千性命等鸿毛，快剑长鎗业赍送。天寒岁莫霜雪暗，浮世空悲一场梦。

汝提十万横磨甲，桂海春波觉犹狭。虺蛇积血腥锋铓，蛟蜃残骸牣唼呷。

且看铁骑疾如风，鼠怪狐妖捲地空。宣尼惨淡居夷志，雾释冰消一啸中。
郊祀乐章·亚献宫架奏黄钟宫穆安之乐威功壑
崔敦诗（宋代）

四阿有严，神既戾止。
备物虽仪，洁诚惟己。
有来振振，相我熙事。
载酌陶匏，以成毖祀。
临江仙
张孝祥（宋代）

罨画楼前初立马，隔帘笑语相亲。铅华洗尽见天真。衫儿轻罩雾，髻子直梳云。

翠叶银丝簪末利，樱桃淡注香唇。见人不语解留人。数杯愁里酒，两眼醉时春。
次韵月湾东湖十咏 其九 江城暮角
徐瑞（宋代）

梅花三叠暮云横，戍客怀乡梦自惊。纵是时平争战息，不堪吹出入云声。
秋日
倪峻（明代）

远客伤秋思，虚堂独掩扉。墙阴鸣落叶，窗隙漏斜晖。

感物题新句，寻人补旧衣。因思蘧伯玉，点检昔年非。
自疑
胤禛（清代）

谁道空门最上乘，谩言白日可飞升。垂裳宇内一闲客，不衲人间个野僧。
龙图阁会宴应製
杨亿（宋代）

册府藏书在紫微，退朝稽古助论思。
中天召宴衢樽满，乙夜观文列象垂。
綵鳯翩翻巢绮阁，灵龟夭矫冠金碑。
大风发唱群臣和，元首康哉庶绩熙。
望梁山
林寿图（清代）

宫城何代倚岧峣，苑户祠宫并寂寥。三月莺花千古恨，五更风雨百灵朝。

桥山弓剑疑黄帝，昆水旌旗近绛霄。不料霸图销歇后，又经劫火土成焦。
古北口
刘敞（宋代）

束马悬车北度燕，乱山重复水潺湲。本羞管仲令君霸，无用俞儿走马前。
葛岭吊贾秋壑
夏伊兰（清代）

山中宰相任游嬉，兵困襄樊已失机。半壁笙歌荒蟀闹，华堂镫火暮萤飞。

藏春有坞书空积，输币无灵计总非。凄绝木棉庵里月，幽魂千里未能归。
夫人赵氏挽诗三首 其二
刘一止（宋代）

曾谓闺房奥，忠诚意有加。相夫惟以义，体国乃如家。

天上期何近，人间日易斜。纶言知甚宠，谁为寄云霞。
读昌黎诗
夏力恕（清代）

韩子戛戛去陈言，文章既得万口喧。我爱韩子好诗句，戛戛更觉陈言去。

金钟大镛声九天，罢考弛击仍鍧然。赤手捉蛇足履虎，缓带轻裘文不武。

才大踏翻骚客坛，蹑空走漠相盘桓。李唐一代诗如猬，机同锦绣鼎同味。

其先厥有陈子昂，后来韦柳继孟王。仙风太白绝尘表，少陵之诗诗独老。

自余支派非不多，众流焉许肩江河。下视元白艳且愞，驱驰籍湜骖郊贺。

公不步人人步公，纵肖其形神弗充。学者莫作雕镂想，言以气浮须善养。
新春词
郑獬（宋代）

春风细拂绿波长，初过层城渡建章。
草色未迎雕辇翠，柳梢先学赭衣黄。
上巳陈石遗宅小秀野旧址也
曾习经（清代）

游好共城郭，觞咏连上巳。岂伊排日欢，固云暂得美。

主人陈后排，闭门参太始。春风入户牖，明月耀桃李。

慨然抚流节，拂拭事巾履。佳游还命酌，澄观究今视。

草堂迹未扫，迩来三百祀。年年惜馀春，日日取寸棰。

政尔事言句，终然趣辙轨。净业妙双遣，澈悟惟一唯。

逐世谢勇功，端居贵明耻。庶屏元规污，来歌沧浪水。
生日
刘应时（宋代）

屏迹衡门下，衰迟愧始生。
儿曹於此夕，杯酒致难情。
来日苦无几，余生累惭轻。
乐亲惟养志，外物本非荣。
次韵李举之风雨中书事四绝句 其二
洪适（宋代）

雨势风声何太雄，群山答响乱贲镛。青奴今夕安用汝，玉友此时留得侬。
放鹭鸶
齐己（唐代）

洁白虽堪爱，腥膻不那何。到头从所欲，还汝旧沧波。
绿菜赞
黄庭坚（宋代）

蔡蒙之下，彼江一曲。
有茹生之，可以为蔌。
蛙蠙之衣，采采盈掬。
吉蠲洗泽，不溷沙砾。
芼以辛咸，宜酒宜餗。
在吴则紫，在蜀则绿。
其臭味同，远故不录。
谁其发之，班我旨蓄。
维女博士，史君炎玉。
鸦关
黄衷（明代）

峻极青冥鸟迹疏，征舆动处碧云扶。敢言老大孤怀减，曾记英雄百战馀。

永叔庐山堪小赋，谪仙蜀道谩长吁。千年圣化浑无外，傍崄何劳仗一夫。
以李约交游晚岁重为韵作五绝句别韩二十七 其二
晁说之（宋代）

几岁不出门，一朝事远游。长安初岂远，孤客难淹留。
再用前韵四首 其二
孙觌（宋代）

万事破除惟有酒，半生劳苦坐看书。青鞋云水扁舟去，朱毂风尘一梦馀。

战格连云胡骑满，断弦挂壁旧交疏。春泥活活朝天路，犹有和公擅一车。
出郊古意
韩维（宋代）

跨马长林下，落叶填荒沟。
严霜熟秋实，野物毕以收。
空场委馀穗，雀鷃鸣相求。
仰视鸿鹄群，肃肃摩天游。
清风下哀响，静听令人愁。
时序迭而去，曾不与我谋。
小人急趋利，君子怀德忧。
渔父诗四首
赵蕃（宋代）

泛宅浮家一叶间，长年绿水又青山。
若为不使兼能赋，始信天公到此悭。
南曹假归秋杪入山遍访僧舍爱忍草庵之胜宿也
顾与沐（明代）

山静路逾僻，庵孤景亦异。炊烟当午断，林木经秋翳。

片月上高松，回飙韵空际。潮音和梵音，梦觉何思议。

况有长明灯，群方破昏呓。我留庵中宿，不唾庵中地。

乞假香火缘，便为归休计。卜居更卜邻，法侣从所契。

茅屋近可营，余生舟不系。金绯尔何物，去去如脱屣。
次孙端人韵送别王次山钟仲恒
尹继善（清代）

金汁江头雨未收，行人欲别意还留。离觞共劝他乡酒，落叶初还满路秋。

一顾空群传冀北，万山何处忆蛮州。知心自是难分手，况值天涯久宦游。
禅窟寺
李山甫（唐代）

迟日浓花午，闲云小阴天。
半岩春洞水，万片晚林烟。
惭愧华巅客，来分紫府仙。
倚窗山竹夜，风溜响朱絃。
李端叔诞辰
释德洪（宋代）

未见犯寒梅，已有催春雨。催春春未归，却有昙花飞。

飞香塞世春，何人知鼻处。遥知与世且同波，随分盘餐付儿女。
登寿沙和抑斋韵
李曾伯（宋代）

境占祝融胜，镇从盘古为。
车航一都会，鼎鼐几楼台。
远水便鸥狎，前峰约雁回。
当思牧民意，保养甚於胎。
庆建州叶守
刘克庄（宋代）

不比群花取次开，晚香高节匹寒旃。
分明带得清癯相，故傍层冰积雪来。
再次韵酬中孚时新卜筑优游洞中 其二
童冀（明代）

故人归隐优游洞，对客清谈似泰初。旧栽露果猿能摘，新构云巢鹤共居。

市上三人传有虎，山中一月食无鱼。汉庭当有公车召，莫学虞卿穷著书。
简见心上人
月鲁不花（元代）

避地东鄞郭外居，坐无斋阁出无舆。云山满眼常观画，烽火连年近得书。

坐久颇能评海错，交深多感馈鲈鱼。论文正欲频相过，门掩清风客到疏。
潇湘八景诗·远浦归帆
张经（宋代）

极浦一帆回，招招近岸开。
倚船试相问，莫是故乡来。
四时佳景漫吟四首 其一
林奕兰（明代）

我爱春，春日丽。翠幕罩轻烟，红英映清渚。间关枝上弄莺簧，滟英花阴敲蝶翅。

沉醉工部野花丛，马卿多病狂欲起。
鹤林寺 其二
陈均（宋代）

竹绕高僧逢话处，花留仙者旧开枝。道身虚淡元无著，付与东风烂漫吹。
次韵师厚病间十首
黄庭坚（宋代）

引镜照清骨，惊非曩时人。
天地入喻指，芭蕉自观身。
陈力则已病，征财又室贫。
古来支离疏，粟帛王所仁。
万竹亭
朱翌（宋代）

气禀元轩玉立身，露幛烟纛晓初匀。一时顿有七贤集，千亩今馀万个春。

能以风流誇后日，政缘名篆得斯人。寂寥不见平安报，只有东风为扫尘。
偈颂一百三十三首 其三十八
释居简（宋代）

十四年，四月一。流水无情，落花无迹。一句了然超百亿，莫待当来问弥勒。
中汗西湖之集斯远有诗辄奉同游一笑
任希夷（宋代）

志士不厌朝市喧，幽人终爱山林静。
一生遑遑为斗食，匪石有怀徒炯沿。
今朝结客来西湖，悠然会心尘虑屏。
珠宫贝阙同天游，阆风玄圃非人境。
留连山色即传觞，眷恋柳阴还击艇。
诸公湖海气不除，万里昂昂羽毛整。
岂但笑语同如嬉，正须乐石相箴警。
东坡仙去今几时，寥落风烟谁与领。
浪言夏日如许长，乐哉未央等俄顷。
不堪归骑催入关，清梦犹应在云岭。
坐贫止挈孥累之半赴义宁
曾丰（宋代）

半住山西半广西，一家两处互忧疑。北音不至雁之扉，南□先回梅所私。

横膝未能忘舐犊，齐眉何必□□□。俸馀一一持竿去，儿女分为饱暖资。
湖口主簿刘君少魏以皂湖石二峰见遗其一盘拗
喻良能（宋代）

片石来从凤枳家，天然崖窾自唅呀。
从今喻子新三洞，不减坡翁旧九华。
简元衡
赵蕃（宋代）

鸠唤林深拥，蛙鸣草乱科。
群生为疵疠，着夏失清和。
谢病游故倦，尊天问可何。
政须闻妙语，一为洗烦疴。
颂古四首 其四
释景元（宋代）

不触又不背，徒劳生拟议。开口更商量，白云千万里。
过鸿门坂
吴仰贤（清代）

军门开，鼓如雷，两雄高宴谋臣陪。手提佩玦睨不语，鸊鹈对舞锋交摧。

居巢老翁不解事，真龙出入无死地。但劝项王杀刘季，不谏项王杀义帝。

九鼎终归大度人，亚父何曾有奇计。
郭府判书友于堂榜谢之以诗 其一
徐鹿卿（宋代）

鸟篆开端不路锋，锥纱成画体逾工。中间三到屋漏雨，此后仍逾壁坼风。

羲献以来名绝学，徽章之外更明公。朝天此去承清问，一片丹心笔阵中。
元夕雨中偶成四绝奉寄东斋
陈起（宋代）

浪儿归去抱愁眠，孤负霜蛾与孟蝉。
润泽翻为田父喜，红灯带雨卜丰年。
偈十首
释正觉（宋代）

一段光明亘古今，有无照破脱情尘。
情头触著弥天过，退步承情特地新。
紫极宫中鸟抱卵，银河浪里兔推轮。
是须妙手携来用，百亿分身处处真。
郡西斋有夜合萱草对开因成二阕 其二
韩琦（宋代）

合欢萱草两含芳，一见令人乐兴长。唯是忧边与忧国，对花终日不能忘。
白马谁家子
余阙（元代）

白马谁家子，绿辔缦胡缨。腰间双宝剑，璀璨雪花明。

甫出金华双，还过五凤城。君王赐颜色，七宝奉威声。

夜入琼楼饮，金樽满绣楹。燕姬陈屡舞，楚女奏鸣筝。

慷慨顾宾从，英风四座生。一朝富贵尽，不如秋草荣。

黔娄固贫贱，千载有馀名。
眼儿媚 七月朔病起答江南谢夫子
吴灏（清代）

炎夏虽长日将收。秋思上眉头。芊芊芳草，吹黄梧叶，一落成秋。

閒居自觉閒中好，何必再登楼。好摊书画，煮茶偃卧，足我风流。
与诸人用东坡韵共赋梅花适得元履书有怀其人因复赋此以寄意焉
朱熹（宋代）

罗浮山下黄茅村，苏仙仙去馀诗魂。梅花自入三叠曲，至今不受蛮烟昏。

佳名一旦异凡木，绝艳千古高名园。却怜冰质不自暖，虽有步障难为温。

羞同桃李媚春色，敢与葵藿争朝暾。归来只有脩竹伴，寂历自掩疏篱门。

亦知真意还有在，未觉浩气终难言。一杯劝汝吾不浅，要汝共保山林樽。
风不鸣条（一作舒元舆）
黄颇（唐代）

五纬起祥飙，无声瑞圣朝。稍开含露蕊，才转惹烟条。

密叶应潜变，低枝几暗摇。林间莺欲啭，花下蝶微飘。

初满沿堤草，因生逐水苗。太平无一事，天外奏虞韶。
和北山泉老三首 其三
郭祥正（宋代）

已将形影老江南，不饮情怀稍自谙。安得道人挥玉麈，一宵清语响圜庵。
村晚
雷震（宋代）

草满寒塘水满陂，山衔落日浸寒漪。
牧童归去横牛背，短笛无腔信口吹。
送黄子高常熟教授
陆文圭（元代）

儒科一废四十年，甲寅诏下初与贤。
难窗夜半同起舞，竟镶祖与生著鞭。
去乘录駬首燕路，归骑赤鲤游琴川。
川中颖有古文学，子游故里今依然。
采芹思乐统且歌，官况虽清奈冷可。
省台衮衮同足羡，燕雀喧啾入网罗。
残春积雨困花柳，天气昏昏如中酒。
怕逢北客间新事，更恨东人专佳友。
暮年离虽意鲜叹，追思得失空长叹。
诗成定寄掩闰外，梦逐飞絮逢处鞍。
相逢行
张家玉（明代）

瑶池仙女何人谪，明玉雕成云外质。记得夜深烛灭时，光艳犹堪照一室。

轻盈广袖来翩翩，疑在缑山鹤背悬。芳兰竟体直堪把，玉树临风殊可怜。

花前一见两相许，笑隔夭桃私致语。竹叶深杯常互持，春葱纤手频相挽。

酒阑背烛解罗衣，鸳枕频催欲就迟。梨花院宇沉沉夜，正是倾情倒意时。

日光渐透纱窗紫，犹倚绣帏娇不起。依依杨柳梦初回，绿发参差云半委。

须臾呼茗涤馀薰，迥眸引睇方殷勤。三生寒□曾相缔，一死从今拚与君。

君情我意方萦系，长指青松对寒岁。岂谓欢来不毕输，遂使爱深还割袂。

人前作别两相看，虽复强笑摧心肝。谁云合易离还易，自觉留难去更难。

舆人驾车疾如驶，咫尺相看成万里。离愁飞过岭头云，别泪洒添江上水。

江雨潇萧江路漫，归舟永夜梦魂寒。春明好赴西陵约，莫遣东风花鸟阑。
野花
张坦（清代）

幽径疏花放，晴林细露明。有香还自惜，在野不须名。

游屐樽携过，春风候至生。满园桃李艳，车马正纵横。
晚春陪王员外东塘游宴
刘威（唐代）

水绿山青春日长，政成因暇泛回塘。初移柳岸笙歌合，

欲过蘋回罗绮香。共济已惊依玉树，随流还许醉金觞。

一声画角严城暮，云雨分时满路光。
人心
邵雍（宋代）

弟兄尚路人，它人安可从。
人心方寸间，山海几千里。
轻言托朋方，对面九嶷峰。
多花必早落，桃李不如松。
管鲍死已久，何人继其踪。
高宗皇帝挽词五首
陈居仁（宋代）

天步方宁只，民区复晏然。
心非尧位乐，子授舜躬贤。
揖逊高千古，恬怡盛万年。
乘云归帝所，溥率泪成川。
采桑子
晏几道（宋代）

谁将一点凄凉意，送入低眉。画箔闲垂。多是今宵得睡迟。

夜痕记尽窗间月，曾误心期。准拟相思。还是窗间记月时。
张文献公祠
白纯素（明代）

丞相祠堂何处寻，龟峰石畔草如茵。松阴故址风霜古，苔锁残如岁月深。

万古铁胎遗素像，千秋金鉴写丹心。登临眺望追怀处，风度依然照古今。
谢天童老秋兰
郑清之（宋代）

绿叶青青带紫光，拈来笑处没遮藏。
密圆应具楞严偈，非木非空出妙香。
赵北口
唐仲冕（清代）

一奁春縠绉轻纹，十二桥边草色薰。赵北烟波迥无际，竹西风月许平分。

莺声渐合芳津柳，帆影遥搴别浦云。绝忆江干风日暖，买鱼沽酒趁斜曛。
道中怀景卢
洪适（宋代）

宦路多睽别，春游隔弟兄。频年再登陛，十日又离京。

吏责仓台少，官曹省闼清。床头何夕月，冷话听残更。
偈颂一百六十首
释宗杲（宋代）

以字不成八字非，烁迦罗眼不能窥。
一毛头上重拈出，忿怒那吒失却威。
寄善慧大师禅斋
胡宿（宋代）

金策巡方罢，斋轩俯斗城。池閒鱼听法，台静鸟窥生。

社影香蕖白，禅阴碧柰清。昆灰多妙辨，平日集朝缨。
南归□□□李□襟□家扇头
黄锦（明代）

不信清□□□□，忽□归骑□江隈。行看云步同流水，坐对蜗文上□苔。

□□岂如班舞乐，奇花不傍短篱栽。欲知六月非长息，暮听春雷复急摧。
瑞鹤仙（嘲博见楼）
吕胜己（宋代）

倚阑观四远。近有客登临，故相磨难。山形欠舒展。小峰峦云树，磨明更变。江淮楚甸。又何曾、分明在眼。但临深、自觉身高，未可便名博见。

休辨。吾心乐处，不要他人，共同称善。痴儿浅浅。因他谩说一遍。问还知宴坐，回光收视，大地河山尽现。待於中、会得些时，举觞奉劝。
夷门遣怀
郦权（金朝）

梁园花木艳精神，尽属东风点缀人。雪压老梅香不起，问君消得几多春。
短篷
陆游（宋代）

射的山前系短篷，快如鱼鸟出池笼。
试临清镜枯颅茁，不待丹池两颊红。
逐妄百年真自苦，造微一日有余功。
不须更说岷峨约，已觉蓬壶在眼中。
又和八首
刘克庄（宋代）

莫信天高虎守关，懒龙至此不容蟠。
须臾雨慰三农望，肤寸云弥六合间。
愈谓勾龙功配社，轲云后稷道同颜。
老儒负耒今无力，也趁田丁种莳还。
天都峰
范成大（宋代）

维帝有下都，作镇此南国。
孤撑紫玉楼，横绝太霄碧。
晶荧砂窦红，夭矫泉绅白。
晴云无尽藏，竟日袅幽石。
诸峰三十五，离立侍傍侧。
会稽眇小哉，请议职方籍。
怀归丐祠
陈傅良（宋代）

久矣怀归曷月哉，冠缨吾欲濯吾埃。
天寒病马尚远放，日夕罢牛宜下来。
名家翰墨书还蠹，盖世功名骨已苔。
孰与东篱访黄菊，柴门终不为人开。
宫词 其八十六
花蕊夫人徐氏（唐代）

薄罗衫子透肌肤，夏日初长板阁虚。独自凭阑无一事，水风凉处读文书。
喜孙器这来自共城
司马光（宋代）

取友不无人，爱君天性真。
远寻穷巷宅，未拂满衣尘。
主礼贫尤重，交情别更亲。
谁家酿醇酒，尽醉淮衣巾。
次韵吴提句重九
释德洪（宋代）

朝来多爽气，拄笏望西山。看君此标致，合在台阁间。

赖有宗之辈，文字相往还。遥知醉九日，红潮生玉颜。

嗟予抱瘴痾，古寺长闭关。亦复把霜蕊，行嗅赏馀闲。

琢诗偿清境，索句常苦艰。爱君吐云词，端为破天悭。

气胜起疲堕，语妙镌老顽。正当作小字，明窗写斓斑。
舟过安仁
杨万里（宋代）

一叶渔船两小童，收篙停棹坐船中。
怪生无雨都张伞，不是遮头是使风。
马坠强出，赠同座
白居易（唐代）

足伤遭马坠，腰重倩人抬。只合窗间卧，何由花下来。

坐依桃叶枝，行呷地黄杯。强出非他意，东风落尽梅。
酒量减
蒲寿宬（宋代）

少年一日几鸱夷，瓦甓而今力不支。
莫笑杯中酒量减，至和全在半醺时。
上渡
潘纬（唐代）

渡头风雨急，桥断夜来水。
时有唤舟人，招招者谁子。
丙戌二月廿五日梅山弟为孙试周遂赋
陈著（宋代）

梅山种梅封且培，梅山种善如种梅。
有善必报既有子，有子且复生孙来。
萧艾中间芝挺出，今朝才为两三日。
咿呕似欲指之无，烨烨眼光如点漆。
中庭展席分排铺，童冠环立觇所趋。
从容顾视前举手，干戈俎豆诗与书。
吾家昆弟存者几，六十见孙有吾弟。
未闻他日成人事，庶几正脉存祖祢。
杯盘团栾家庭春，岂是闲心竞芳辰。
危时闭门独生意，一醉有感天犹仁。
吾弟所喜吾亦喜，亦欲含饴娱晚岁。
自知无德开后人，有不尽泽吾先世。
不观吕范两名家。贤子若是何其多，
皆从世积心上出，安知他日吾非他。
粤王墓
方一夔（宋代）

何年遗此粤王墓，陈迹留传自先故。累累三冢压荒山，古木寒烟暗行路。

忆昔祖父伯姑苏，北连齐楚陵强都。自从鸱夷载西子，子孙运尽偿前逋。

三军散后东西走，穷无寄迹埋丘首。安全发掘不可知，故号至今喧众口。

丘山华屋何足言，死名死利分污尊。英雄自古无葬处，谁与遗臭留乾坤。
昌甫再集横碧 其三
韩淲（宋代）

士悲此凛秋，而且复季月。抚世徒纷华，徂年信飘忽。

经行见登临，道旧叹存没。不知其何心，予怀到明发。
僧舍小山三首 其二
晁冲之（宋代）

爱此聚沙戏，知自法王孙。一运郢斤手，都无禹凿痕。

藤梢未挂壁，荷叶欲生盆。笑问山阴道，潜通何处村。
早秋望华清宫树因以成咏（一作卢纶诗）
常衮（唐代）

可怜云木丛，满禁碧濛濛。色润灵泉近，阴清辇路通。

玉坛标八桂，金井识双桐。交映凝寒露，相和起夜风。

数枝盘石上，几叶落云中。燕拂宜秋霁，蝉鸣觉昼空。

翠屏更隐见，珠缀共玲珑。雷雨生成早，樵苏禁令雄。

野藤高助绿，仙果迥呈红。惆怅缭坦暮，兹山闻暗虫。
沙南秋水
柯培元（清代）

峭壁奇峰抹远天，山根环绕镜含烟。平林落叶秋风起，水净沙明好放船。
下马桥
张嵲（宋代）

悠悠望深松，置马长路侧。
岂为服誓言，良以尊旧德。
题景思水芝亭
洪适（宋代）

远意閟千云，亭幽不受尘。来为池上客，本是社中人。

影密龟鱼荫，花开鸥鹭驯。买山如遂志，应许卜比邻。
病中即事三首 其一
王炎（宋代）

附火肤革燥，远火寒惨惨。坐卧置汤婆，稍觉两足暖。

抓搔不停手，苛痒殊未减。饮食固多忌，所幸能强饭。

客至不出迎，予非敢疏懒。
城头月（和广帅马方山韵赠斗南楼道士青霞梁弥仙）
李公昴（宋代）

工夫作用中宵昼。点化无中有。真气长存，童颜不改，底用呵磨皱。

一身二五之精媾。积得婴儿就。试问霞翁，三田熟未，还解飞冲否。
游长安诸寺联句。大同坊云华寺。偶联句
段成式（唐代）

共入夕阳寺，因窥甘露门。 ——升上人

清香惹苔藓，忍草杂兰荪。 ——郑符

捷偈飞钳答，新诗倚仗论。 ——段成式

坏幡标古刹，圣画焕崇垣。 ——张希复

岂慕穿笼鸟，难防在牖猿。 ——段成式

一音唯一性，三语更三幡。 ——张希复
题常宁黄令洒然堂
刘攽（宋代）

叔度万顷陂，清浊谁能料。割鸡用牛刀，吾亦寄一笑。

示我林下诗，笔力勇奔峭。故知才者心，玩好必同调。

岑岑青玉竿，千百壮非少。清风扫埃尘，日影金色照。

环墀发寒泉，霜剑初脱鞘。枕流不枕石，俯仰穷听眺。

上堂梵呗声，空寂总众妙。兹亦忘言徒，领理会其要。

翔禽竟来集，狐猿远相啸。不作问鵩翁，刻意湘累吊。
生日吟
邵雍（宋代）

辛亥年，辛丑月，
甲子日，甲戌辰。
日辰同甲，年月同辛。
云庵生辰十一首 其四
释德洪（宋代）

一切智虑不及处，旷劫无明坏灭时。顶相后常光照曜，髑髅前略露风规。

根尘不敢覆藏者，生死那能染污之。消汝去来颠倒想，共瞻遗像入追思。
失调名
佚名（宋代）

汉宫梳罢女真妆，望金仙、朝朝暮暮。
赠邑令章夏
苏庠（宋代）

弦歌武城宰，遗芳叹汉官。莫怀千载忧，且毕今日欢。

亭午百吏散，曲肱谢喧烦。况看古锦句，落笔酬江山。
先君写真得永叔为之赞而君谟书其侧崔公孺国博以诗称美次韵答之
韩琦（宋代）

迁笔褒扬逸少书，孤风拂拂起襟裾。孝心知睹英灵在，世系元承福庆馀。

永向净居同相好，任从深谷改丘墟。君诗意主称人善，义节轩然到古初。
和刘伯贞见寄
郭钰（元代）

斯文同味似同宗，长日思君意万重。客馆雨来秋种菊，故山云去晚看松。

流传近日多诗句，邂逅何时共酒钟。如此交游能几辈，白鸥结社愿相从。
走笔次陶蓬韵送叶参谋归金华
倪瓒（元代）

手把玉芙蓉，青天骑白龙。出入人间世，飞鸿蹋雪踪。

瑶草粲可拾，群峰森玉立。璧月挂天南，离离星斗湿。

君昔在山时，玉韫山有辉。因同白云出，更与白云归。

白云无定处，岂只山中住。河汉共萦纡，经天复东注。

金华牧羊人，游戏不生嗔。笑拂岩前石，行看海底尘。

手调白羽箭，陋彼磨铜砚。一语不投机，归欤宁再见。

士岂始隗乎？全赵匪相如。项王疑亚父，竟尔龙为鱼。

扰扰何时已？百年聊寄耳。良也报仇归，言从赤松子。

去山今几年，还山大学仙。天台司马宅，云气近相连。
奉和鲁斋先生涵古斋诗二首
金履祥（宋代）

陋巷深居世已疏，书斋幽雅更清癯。
神徂圣伏人何在，古往今清迹易枯。
太极运行常自若，羲皇向上可潛图。
浑涵妙处皆全体，大用周流自不殊。
早春杂咏 其一
严泓曾（清代）

病起从容卧几旬，小窗风日渐知春。寒多迟蜡看花屐，岁俭先知鬻画人。

委化蜉蝣天地阔，忘机鸥鸟性情真。朝来思与支公话，索茗间房坐一巡。
和雪琴宫保师海南军次秋兴二十四首韵
王之春（清代）

生熟群黎计万千，暗中滋蔓苦年年。黄茅白草人间瘴，密箐深林海外天。

五指山迷容窟兔，一林叶落听鸣蝉。道开十字成虚语，安得长鞭策锦鞯。
深秋病间城南园茗坐竟日
王浩（清代）

草树生香已老秋，无多佳境为淹留。挂林残日窥人大，刻骨西淹动地愁。

一卧蜩螗无复沸，再来萸菊可能酬？百年行乐诛茅地，欲语平生又自休。
茅山洞口
綦毋潜（唐代）

华阳仙洞口，半岭拂云看。窈窕穿苔壁，差池对石坛。

方随地脉转，稍觉水晶寒。未果变金骨，归来兹路难。
送永新杜宰解印还朝探梅
杨万里（宋代）

去年摘山初弄兵，永新县前戈剑腥。
杜侯不持一寸铁，闭合坚卧民不惊。
军前米作山谷聚，木牛流马安用许？
但令绿林无点尘，何须烂额尽麒麟？
紫皇急才霄不寐，斯人合著班行里。
速骑匹马谒明光，夜来溪风吹玉霜。
送刘朝宗随州学正 其二
杨士奇（明代）

文皇永乐临轩日，玉陛传胪升甲科。寄语随人莫轻看，先生扬历自銮坡。
雒城闻雁
项兰贞（明代）

明月照苍苔，横空一雁来。
影翻飞叶堕，声带晚风回。
塞北征人思，闺中少妇哀。
江南别业在，丛桂几枝开。
太傅相公与家兄梅花酬唱许缀末篇再赐新诗…伏惟采览
徐锴（唐代）

重叹梅花落，非关塞笛悲。论文叨接萼，末曲愧吹篪。

枝逐清风动，香因白雪知。陶钧敷左悌，更赋邵公诗。
上富春滩
韩淲（宋代）

唤得扁舟一叶轻，钓台波上夕阳明。固宜烟鸟知人意，只为云山识我情。

篷日午前虽较热，帆风晚后却尤清。吾庐更在楚溪口，归卧北窗听竹声。
介休四尹达成解官归养过访留饮赋赠一首
李英（清代）

佐县无论禄米微，介休万里独驱驰。承欢正好辞官日，抱道宁须课子时。

杖策西樵盟旧社，尊开北海赋新诗。弟兄三四忘形役，海岳优游百岁期。
寄庐山道士二首
董嗣杲（宋代）

常常有约寻幽趣，汩汩无从避俗喧。
欲断世间千万事，须穷纸上五千言。
柬鸡鸣寺住持本空
陈琏（明代）

鸡鸣山色碧崔嵬，暇日登临亦快哉。佛阁高从云外现，禅房多近竹间开。

曾闻献果玄猿下，几见驮经白马来。瞻望九重天咫尺，祥云五色护蓬莱。
偈颂一百零三首 其四十
释月涧（宋代）

云开万里乾坤阔，玉漏声沈夜未央。一片灵明轻发现，满天满地撒寒光。
大观蜡祭二首
佚名（隋代）

震乘春阳，仁司生殖。
锡我几岂，襄我民力。
谁其户之，宗子先樯。
亿万斯年，怀神罔极。
槛猿
释智圆（宋代）

异菓供飡金锁缠，侯门虽贵性非便。
夜啼祇忆巴江畔，霜木千株冷倚天。
投胡学士
王称（宋代）

抚剑坐中夜，长吟思一弹。弹之有馀音，激烈摧心肝。

出处分以然，中道敢不安。但恐春华衰，白日凋朱颜。

伊余羽翼微，宜栖枳棘间。清樾苟自适，谁能事鹏抟。

那因遇知己，刷羽排鹓鸾。云霄一翱翔，九万期风端。

昔侣丹穴雏，志薄金琅玕。今如涸辙鲋，鬐鬣空摧残。

有沬不自濡，焉能禦所患。淮山饶桂枝，楚泽有芳兰。

欲去恋明主，引领徒悲叹。故人把天瓢，岂惮一滴艰。

愿因终号呼，庶以脱险艰。毋令东溟使，仰候西江澜。
题姜店水亭子
杨万里（宋代）

帘拂云间竹，窗摇水下天。
栏干斜倚处，风物正凄然。
送眼看群叟，收罾得小鲜。
可怜碧玉沼，不种一枝莲。
王昭君二首 其一
刘献廷（清代）

六奇已出陈平计，五饵曾闻贾谊言。敢惜妾身归异国，汉家长策在和番。
嵩山老人告行作六偈送之
释正觉（宋代）

服像中情将有得，江湖底事勿相忘。
橘洲白鸟秋成伍，渔火莼羹蓬底香。
韬光庵
释斯植（宋代）

石涧长松行十里，杖藜从此得迟留。
青霄望去山河远，白水看来日月流。
老树叶残霜鬼哭，断崖云冷洞猿愁。
韬光名在身何在，今古茫茫几白头。
万柳堂即席
赵孟頫（元代）

万柳堂前数亩池，平铺云锦盖涟漪。主人自有沧洲趣，游女仍歌白雪词。

手把荷花来劝酒，步随芳草去寻诗。谁知咫尺京城外，便有无穷万里思。
高材山
陈圭（明代）

暂辍清朝鹓鹭班，稍分微禄买青山。非关猿鹤多情绪，难得渔樵识面颜。

绕洞浮云春霭霭，灌园流水夜潺潺。谢安宁为苍生起，嘱咐白云好闭关。
群公见和又答四首 其二
刘鹗（清代）

归来乎，古来圣人作春秋，始尊王室严诸侯。一辞初不待商偃，岿然古道灵光殿。

纲维名教世所难，初非凿空凌漶漫。二百四十馀年间，乱臣贼子俱汗颜。

归来乎，后世多不然，吾道秋叶枯。纸扇一破难再糊，种瓜冬实欺群儒，魏王反诮齐无珠。

纷纷似此不忍道，冠屦衣裳尽颠倒。苏秦六国相金印，园绮商岭饭芝草。

归来乎，不可留。山中木绵正堪裘，乘槎鼓枻湘江流，直欲下至沧海头。

白衣苍狗纷百变，蛇神牛鬼宁堪俦？归来乎，将安归师之所存，古今得丧奚须论。

有口不饮贪泉水，有眼但看南山云。尘埃风雨夘复酉，千载虚名一杯酒。
饮酒示坐客
谢薖（宋代）

身前不吝作虫臂，身后何须留豹皮。劬劳母氏生育我，造化小儿经纪之。

牙筹在手彼为得，块石支头吾所师。偶逢名酒辄径醉，儿童拍手云公痴。
偈六十九首 其何十七
释道宁（宋代）

涅槃城里，求是安身。十字街头，何妨出手。放行把住，通变由人。

何位君臣，徒誇作略。三玄宾主，谩逞锋机。直截无私，殊乖妙用。

设使四十九年，三百馀会。琅函玉偈，海藏龙宫。检点将来，呼为切脚。

儒门弟子无人识，碧眼胡僧笑点头。
和黄介夫忆竹
蔡襄（宋代）

君家有美竹，绕庐千百个。
种时意虑深，别后年华过。
颜色日益新，根本久已播。
石间鸣溜去，烟外哀禽和。
子特何依因，兹焉辜啸卧。
慈亲齿发暮，学宦非敢惰。
风云乖会遇，羽翼顿摧挫。
遗经极精究，收功若计课。
怀策游钜公，鲠语几喙唾。
忍腹大穷归。离魂费招些。
予尝欲论荐，身微蚁在磨。
藉令或指擿，声名屡自堕。
吾师天下贤，黠羌久未破，
屈礼致豪英，隽材多将佐。
古来死恩士，乃是翳桑饿。
况子挟所能，何门不惊坐。
丈夫感气义，岂肯类市货。
行矣勿栖迟，曷曰祖车軑。
忆竹夙有尚，直节无染涴。
勉哉困益坚，持之以为贺。
晚步
高攀龙（明代）

缓步到溪头，相看事事幽。断云疏岛屿，落日艳汀洲。

水静夫容夕，风生芦荻秋。吴歌何处棹，惊起欲眠鸥。
留别张孟兼
吴植（明代）

故人昔隐仙华山，高卧白云终日闲。
我携清都绿玉杖，相与啸傲烟霞间。
一朝忽被征书起，姓名直入明光里。
清时冠带圜桥门，济济横经临璧水。
坐拥皋比三载余，石室仍?太史书。
平生直气横秋岳，秉笔一字诛奸谀。
迩来峻擢仪曹上，千载皇风回揖让。
要知制作鲁诸生，元是传经旧刘向。
蹇予泉石是生涯，白头受荐来京华。
相逢共醉金陵市，一官却种河阳花。
人生离会良可惜，已觉形容非昨日。
马头万点蜀山青，回首秦淮烟树夕。
丈夫才气古所难，去去有冠冠莫弹。
郫筒酒熟宁辞饮，饭颗诗成得细看。
怜君最是知予者，慷慨高歌起中夜。
葛令丹砂或可求，王乔飞鸟还堪借。
他时一笑蓬莱巅，碧桃乱发东风前。
还将玉管吹明月，叶以云间紫凤篇。
登江山伟观
许及之（宋代）

江山如抱画难加，伟观标名似太誇。千古云烟无尽藏，百年登览足生涯。

诗情与客来天际，潮汛邀人上斗槎。自是皇恩聊许借，儿童莫便认吾家。
和皇甫子浚韵送周以言
孙艾（明代）

有客今朝别，无家何处还。
陇梅频望寄，衰柳不胜攀。
江汉淹高节，乾坤亦厚颜。
故人如问及，双鬓已成斑。
泰伯庙迎享送神辞三章
龚颐正（宋代）

车兮载旃，舟兮扬帆，
鼓咽咽兮君当还。君肯来兮尚盘桓，
我心茕茕兮其无端，君不我留兮下土嚣烦。
福我吴人兮无疾患，千秋万岁兮歌至德以何言。
送单普赴肇庆节推
张九成（宋代）

岁穷情错莫，吾子欲何之。
庾岭梅今见，端谿石自奇。
瘴深宜饮酒，公退好哦诗。
莫谓无征雁，而忘酌别时。
与郑汉详饮石桥山
毛滂（宋代）

喜得青州好从事，共登毕卓拍浮船。
云烟已借一千日，山鸟不须惊醉眠。
送王潜圣
徐积（宋代）

公车待报凡几年，萧生罢去心浩然。盐渎野中寻旧隐，扬子江头呼渡船。

太湖波浪湿秋天，洞庭橘柚生红烟。马踏新霜吴岭外，猿啼小雪建溪边。

关西夫子虽迟暮，行笑行吟正安步。菑川海上牧羊儿，亦说公孙放豚去。
晓枕偶成六言六首 其四
湛若水（明代）

欲鞭九龙上天，九龙藏而不云。云龙不期而会，雷雨之动如神。
二月初七日寿溪十绝
刘克庄（宋代）

广筑长城一，纷纷走避秦。
长城遍天下，底处着逃人。
句
宋敏求（宋代）

千岩相望蔽松筠。
义通里寓居即事
徐夤（唐代）

家住寒梅翠岭东，长安时节咏途穷。牡丹窠小春馀雨，

杨柳丝疏夏足风。愁鬓已还年纪白，衰容宁藉酒杯红。

长卿甚有凌云作，谁与清吟绕帝宫。
药名联句
皮日休（唐代）

为待防风饼，须添薏苡杯。 ——张贲

香然柏子后，尊泛菊花来。 ——皮日休

石耳泉能洗，垣衣雨为裁。 ——陆龟蒙

从容犀局静，断续玉琴哀。 ——张贲

白芷寒犹采，青箱醉尚开。 ——皮日休

马衔衰草卧，乌啄蠹根回。 ——陆龟蒙

雨过兰芳好，霜多桂末摧。 ——张贲

朱儿应作粉，云母讵成灰。 ——皮日休

艺可屠龙胆，家曾近燕胎。 ——陆龟蒙

墙高牵薜荔，障软撼玫瑰。 ——张贲

鸓鼠啼书户，蜗牛上研台。 ——皮日休

谁能将藁本，封与玉泉才。 ——陆龟蒙
和刘仲固痛饮四叠
胡寅（宋代）

旧诗未酬新句新，向来毒酲与死滨。
颓然一榻谁料理，子思之侧知无人。
华筵再开不辞醉，夜碧千钟慰愁肺。
盍簪如雾君不来，岂念清游后难继。
朱唇少罢凌风歌，莲舟小桨翻青罗。
笛声无哀亦无怨，唤取月色今宵多。
狂时骀荡醒时耻，情景循环亦何已。
但愁霜过沾人衣，埘上嘐嘐坐当起。
太尉武泰节度寿昌侯挽词 其二
韩淲（宋代）

乾道风云际，公持绣斧初。既为澄狱户，常忆使穹庐。

主圣元无隐，官邪可痛锄。闽山江浙水，屈指事堪书。
送陈使君之同州
徐铉（宋代）

太守驱征旆，翩翩西过关。
冰容先腊至，膏雨逐春还。
绿树游沙苑，高楼看华山。
从来京辅地，出入尽崇班。
须菩提赞 其二
释心月（宋代）

常宴坐，常危立。一片虚凝，万境空寂。岩前花雨已狼籍。
咏雁
赵蕃（宋代）

胡为去关塞，何事落江湖。
岁月常违燕，飞鸣每候奴。
菰蒲虽足乐，矰缴绝须虞。
矫矫其高举，纷纷莫下俱。
独树
赵蕃（宋代）

独树幽花明屋角，顿惊门户有光辉。
向来荒草几埋径，今日行人欲叩扉。
苏武慢·放棹沧浪
虞集（宋代）

放棹沧浪，落霞残照，聊倚岸回山转。乘雁双凫，断芦漂苇，身在山图秋晚。雨送滩声，风摇烛影，深夜尚披吟卷。算离情、何必天涯，咫尺路遥人远。空自笑、洛下书生，襄阳耆旧，梦底几时曾见。老矣浮丘，赋诗明月，千仞碧天长剑。雪霁琼楼，春生瑶席，容我故山高宴。待鸡鸣、日出罗浮，飞渡海波清浅。
扇子诗 其四十
李石（宋代）

野色桥边绿草新，小园胜绝可寻春。花间蜡屐蜂随步，竹外题诗月傍人。
率饮亭二十绝 其八
王十朋（宋代）

富饮不解文，翁意非在酒。三杯聊遣兴，一醉岂缘口。
偈颂三十八首
释如净（宋代）

坐断老卢顶{左宁右页}，拈起无柄木榴。
忽然舀出铜汁铁丸，忽然舀出醍醐酥酪。
佛祖大机难测度，犹是家常茶饭。
觉罗八姑贞孝诗
戴亨（清代）

吾尝披卷读蒙庄，天有所全形可忘。至人委体若遗土，菁华内运神明昌。

相刃相斗万感集，官骸虽具中先戕。谁能外形笃至性，祓濯灵府生辉光。

觉罗有八姑，派系出天潢。父为大宗伯，兄秉节钺膺封疆。

姑生幼伤背，天欲厄之人则强。世人重貌不重德，恶能低头宛颈希颉颃。

兰蕙甘心在幽谷，不与凡卉同芬芳。瞻依怙恃永朝夕，天伦无忝乐且康。

研经练史发精蕴，陈椒谢絮殊虚张。冰作肝肠玉作骨，贤媛自古谁能方。

安得长留此姑作轨范，尽化天下闺阁咸端庄。奈何维皇不佑善，年未三十旋中殇。

慈闱白发呼孝女，兄亦蹀躞悲雁行。残编摭拾在人口，将与日月争辉煌。

八十六则圣贤髓，熊熊瑞焰腾篇章。男儿读书万卷骋才骏，几人肯搆颜曾堂。

见此？眙应阻丧，抚躬翻觉形摧藏。吁嗟嘻，我亦具此堂堂七尺之丰仪，嗜古岂屑矜文词。

即今因循忽衰老，不觉汗下惭须眉。熏沐反覆还自叹，纵能愤激时亦迟。

我朝德化如关睢，公族公姓多歧嶷。讵意残驱弱质一女子，姱修直与名儒齐。

支离疏，申徒嘉，古人立说非吾欺。天全真觉形可遗，于戏天全真觉形可遗，高山仰止穷攀跻。
古函关
皮日休（唐代）

破落古关城，犹能扼帝京。今朝行客过，不待晓鸡鸣。
玉牒所迎驾望见周洪道舍人
陆游（宋代）

自卜河桥宅，清谈喜屡陪。
今年见腾踔，不恨老氛埃。
晓放宫门钥，霜雕辇路槐。
班回独小立，为待绣鞍来。
旧将
胡宿（宋代）

曾上燕然勒汉兵，白头麟阁见仪形。三朝自是山西将，百战曾焚老上廷。

已奉列侯归北第，更筹深策破先零。弯弓击剑平生事，不许儿孙授一经。
新滩拽滩歌
凌如焕（清代）

风瑟瑟，树萧萧，拽滩水落新滩高。蜀道青天不可上，横飞白练三千丈。

居人欢喜旅人愁，千盘万折过陇头。北雪消，南风作，新滩水平拽滩恶。

中流伏石如蛟龙，纸船全赖铁梢公。旅人色沮居人利，石米百钱取如寄。
湖州歌九十八首 其十九
汪元量（宋代）

满船明月夜鸣榔，船上宫人烧夜香。
好是烧香得神力，片帆稳送到渔阳。
寄琼州杨舍人
皮日休（唐代）

德星芒彩瘴天涯，酒树堪消谪宦嗟。行遇竹王因设奠，

居逢木宦又迁家。清斋净溲桄榔面，远信闲封豆蔻花。

清切会须归有日，莫贪句漏足丹砂。
舟暮
沈受宏（清代）

不知所宿处，暮色正氤氲。路远随行贾，村稀傍戍军。

江清波浸月，山赤火烧云。同客如鸿雁，天边自作群。
对红药有感
舒岳祥（宋代）

牡丹过后卖芍药，清晓天街频叫时。
传世园林莺自占，有名花草蝶先知。
百年富贵一场梦，千古英雄几局棋。
世上兴亡总如此，我今叹老复嗟衰。
金陵杂感 其一
陈文述（清代）

往事分明记蒋州，江山如画赋重游。坐来士女青绫障，换到仙人紫绮裘。

春雨阑珊频对酒，夕阳凝望一登楼。间情消尽归心动，不赋惊鸿赋野鸥。
七爱诗。李太尉（晟）
皮日休（唐代）

吾爱李太尉，崛起定中原。骁雄十万兵，四面围国门。

一战取王十，一叱散妖氛。乘舆既反正，凶竖争亡魂。

巍巍柱天功，荡荡盖世勋。仁于曹孟德，勇过霍将军。

丹券入帑藏，青史传子孙。所谓大丈夫，动合惊乾坤。

所谓圣天子，难得忠贞臣。下以契鱼水，上以合风云。

百世必一乱，千年方一人。吾虽翰墨子，气概敢不群。

愿以太平颂，题向甘泉春。
复明守谢直阁会致语口号
史浩（宋代）

鄮水鄞江喜气浮，祇应共理得贤侯。千帆过海欣无警，九谷登场庆有秋。

圣主正思黄霸入，仙翁方伴赤松游。一杯相遇何妨醉，春在西湖月在楼。
偈颂七十二首
释祖钦（宋代）

道个炉中无火时，一团冷焰正腾辉。
深深拨出一星子，未免翻成节外枝。
次韵王定国谢韩子华过饮
苏轼（宋代）

楚有孙叔敖，长城隐千里。
哀哉练裙子，负薪蹑破履。
岂无故交练，逝去如覆水。
不如老优孟，谈笑托谐美。
世家不可恃，如倚折足几。
祥符有贤相，手握天下砥。
懿敏亦名公，三贵德爵齿。
盖棺今几日，公子谁料理。
谁要卿料理，欲说且止止。
宅相开府公，久为苍生起。
如何垂老别，冰盘馈苍耳。
练嫌妨鹗荐，相对发微泚。
新诗如弹丸，脱手不移晷。
我亦老宾客，苦语落纨绮。
莫辞三上章，有道贫贱耻。
鹧鸪天·雁贴寒云次第飞
纳兰性德（清代）

雁贴寒云次第飞，
向南犹自怨归迟。
谁能瘦马关山道，
又到西风扑鬓时。
人杳杳，思依依，
更无芳树有乌啼。
凭将扫黛窗前月，
持向今朝照别离。
过天门山怀友
吴筠（唐代）

举帆遇风劲，逸势如飞奔。缥缈凌烟波，崩腾走川原。

两山夹沧凌，豁尔开天门。须臾轻舟远，想象孤屿存。

归路日已近，怡然慰心魂。所经多奇趣，待与吾友论。

一日如三秋，相思意弥敦。
和叔康首夏书怀五首 其四
韦骧（宋代）

区区并海作民官，手里鱼须竹已乾。仕路蹉跎诚计拙，世情巘险为心寒。

但全冲气充丹府，莫问灵苗采紫团。夏景渐长民事简，静开黄卷爇香丸。
蓦山溪（早春）
赵长卿（宋代）

晓来雨霁。弱柳摇新翠。丽日媚东风，正不暖不寒天气。幽禽弄舌，花上诉春光，高一饷，低一饷，清喨圆还碎。

那知时势。春亦元无意。草木自敷荣，似人生、功名富贵。我咱谙分，随有亦随无，不妒富，不憎贫，歌酒闲游戏。
杂诗 其五
盖方泌（清代）

树黍不获稷，树怨无报德。福先不可为，祸始岂有极。

山生金自攻，树生虫自食。甘泉必先竭，直木必先贼。

碌碌者如玉，落落者如石。高名易招尤，众口滋毁积。
省判李度支硕相过叙别兼述感怀
宋祁（宋代）

君趋召节向中台，我滞边州未得回。
头白羞论天下事，眼青欣举故人杯。
池蛟得雨鳞先动。霜隼乘风翅始开。
见上若询颇牧将，为言儒帅果非才。
春日书壁
吴惟信（宋代）

开尽桃花落尽梅，衡门寂寂掩苍苔。多情惟有双飞燕，不道人贫便不来。
于按察泉庄杂咏十四首 其十 平峦
顾璘（明代）

翠屏高千尺，行坐日相对。宇内有红尘，尽在岩峦背。
八月七日同澹人平山堂访桂 其二
宋茂初（清代）

楼观何连翩，得桥为结束。过桥一骋望，晴波浸凉绿。

杨柳临风流，蒹葭傍水矗。披襟对夕阳，泠然秋意足。

山水多清音，岂在丝与竹。无心凫鹭群，上下自相逐。
下程
赵汝鐩（宋代）

下程疑颇早，店主劝予休。
今晚莫贪路，明朝便到州。
疏篱编马眼，新笋护猫头。
六七岁童子，一人随数牛。
钱舜举画花石子母鸡图
王淮（宋代）

落红香散东风软，灵岩络翠苔纹浅。
闲庭昼永日当空，花影团团移未转。
两鸡不识春意佳，栖迟也傍庭前花。
父鸡昂然气雄壮，独立峰颠发高唱。
母鸡喈喈领七雏，且行且逐鸣相呼。
两雏依依挟母腋，母力已劳儿自得。
两雏啾啾趋母前，有如娇儿听母言。
两雏唧唧随母后，呼之不前不停口。
一雏引首接母虫，儿腹已饱母腹空。
嗟尔爱雏乃如此，不知尔雏何报尔。
钱翁摹此悦生意，我独观之暗流涕。
劬劳难报慈母恩，漂泊江湖复何济。
展图三叹重摩挲，鸡乎鸡乎奈尔何！
昌甫寄栗
韩淲（宋代）

整整斜斜一书尺，磊磊落落满包栗。霜风朝来吹我急，且向叶炉煨煮吃。

高人知我老无力，跧伏寒溪少出入。慇勤题裹墨犹湿，雨峰高哉翠云滴。
霜叶飞·重九
吴文英（宋代）

断烟离绪。关心事，斜阳红隐霜树。半壶秋水荐黄花，香噀西风雨。纵玉勒、轻飞迅羽，凄凉谁吊荒台古？记醉踏南屏，彩扇咽寒蝉，倦梦不知蛮素。
聊对旧节传杯，尘笺蠹管，断阕经岁慵赋。小蟾斜影转东篱，夜冷残蛩语。早白发、缘愁万缕。惊飙从卷乌纱去。谩细将、茱萸看，但约明年，翠微高处。
喜刘宝学彦修得归因叙初别时悽怆之意十首 其四
张嵲（宋代）

聊城欲下乐生去，宣室釐成贾傅归。来往炎荒六千里，归来却得及春菲。
江休复潞掾
宋祁（宋代）

君家能赋别，释褐重凄然。
客袂移缁素，离杯并圣贤。
坐曹烦折狱，奏牍伫怀铅。
十载青袍困，须饶草色鲜。
捣练子·望书归
贺铸（宋代）

边堠远，置邮稀。附与征衣衬铁衣。连夜不妨频梦见，过年惟望得书归。
送陈表道倅岳阳
楼钥（宋代）

垂上青云去，如何乘贰车。
轻为千里别，时寄几行书。
剸剧才无滞，传家学有余。
当涂足知己，应不费吹嘘。
王君猷花圃八绝·薇香洞
姚勉（宋代）

密粟出浓紫，幽花间深黄。
有谁吟其间，含香一薇郎。
绿竹阁
李弥逊（宋代）

草木尽改色，孤标绿正繁。
泄云扶劲节，欹石护盘根。
静者宜投迹，高人时避喧。
岁寒松柏共，何必在梁园。
过襄城三首 其二
许景衡（宋代）

父老分明识长官，青衫绿鬓照朱颜。故知廊庙经纶意，也似鸣琴百里间。
缘识
宋太宗（宋代）

忙即但忙，闲即便闲。
无数之见，与道相关。
言虽鄙俚，勿生谤毁。
利他何疑，嗔乃兴喜。
善恶万端，古今如此。
非善称君，非过称己。
道大幽玄，世使如然。
君临宇宙，辅弼须贤。
求之不见，形表影连。
论而非细，我惭知媿。
救世心劳，方便之智。
短又何难，长又何易。
真实语言，勿将为戏。
禅人并化主写真求赞
释正觉（宋代）

赤肉一团，疏通数窍。
惟色惟声，乃听乃眺。
不借应而即真，不外乃而常照。
长时默坐亡世机，万里青天绝飞鸟。
谓尔画工，那得其妙。
和寄仵判院八首 其七
赵希逢（宋代）

好问君王觅镜湖，含丹照白伴潇疏。玄中得趣浑闲事，只恐故人难得书。
题画五首 其五 徐云溪山水
蒋春霖（清代）

芦荻萧萧战垒秋，十年投笔事封侯。江云岸树都非昔，忍对溪山作卧游。
为痴绝和尚赞三睡
释居简（宋代）

赞也喜，骂也喜。醒也睡，困也睡。善男子起，法性如是。
永和镇曾峑季高明秀楼
周必大（宋代）

心得高明趣，楼开井邑间。
巡檐风与月，隐几水兼山。
景物因天巧，轩窗占地悭。
寒暄俱可至，徒倚不知还。
梅花喜神谱·烂熳二十八枝
宋伯仁（宋代）

苍生望云霓，难作池中物。
孔明卧隆中，天子势亦仙。
题禅僧院
施肩吾（唐代）

栖禅枝畔数花新，飞作琉璃池上尘。

谷鸟自啼猿自叫，不能愁得定中人。
维阳春晚
张羽（明代）

烟笼柳影乱莺啼，雨湿芹香乳燕飞。
二十四桥春又尽，江南词客正思归。
送黄舒文赴钦教
刘克庄（宋代）

博士文中虎，垂髫已定交。雅宜对红药，胡乃涉黄茅。

薄有先生饭，全无弟子嘲。犹胜迂阔者，荷锸垦荒郊。
过濠州呈前人
赵抃（宋代）

朝离石涧寺，暮泊香山夹。扬帆复顺流，快若两翼插。

濠洲旧风物，愚昔此承乏。重上庄生台，如梦觉一霎。
草市庙
张治（明代）

登临犹不倦，倚杖更山扉。
旧壁龙蛇落，空堂蝙蝠飞。
云香流别涧，树影动深矶。
便欲招仙侣，青天振羽衣。
诏书求方略之士咸令自陈
刘敞（宋代）

破敌须多士，忧民赖九重。公车皆自荐，物议绝先容。

骏骨何妨市，金台不易逢。处囊争耀末，跃治要居镕。

秋野腾鞲鹘，春雷起蛰龙。吾徒正高卧，欲老白云峰。
和崔象之紫菊
韩亿（宋代）

紫菊披香碎晓霞，年年霜晚赏奇葩。
嘉名自合开仙府，丽色何妨夺锦砂。
雨径萧疏凌藓晕，露丛芬馥敌兰芽。
孤标只取当筵重，不似寻常泛酒花。
祷雨凤凰山二首
陈造（宋代）

跨凤西来得好山，千年人与凤俱还。
本规法席专崭绝，先遣山灵凿捍顽。
闻道碧泓严水印，试携清醥闯云关。
此心炯炯龙应识，莫遣归涂更厚颜。
寄王凤洲
李玉（明代）

廿载词场饱大名，高悬山斗缺逢迎。百年玄学推彭祖，一代宗工数屈平。

下里可谁同郢调，中朝常狎主齐盟。亦知才不羊何辈，惆怅姑苏月色横。
长沙竹枝歌（十首）
李东阳（明代）

汨罗江头春水生，汨罗江上楚歌声。
人间若解三闾苦，水底鱼龙亦有情。
宇文泸州挽诗 其二
魏了翁（宋代）

风壑昂脩干，霜空突翠峰。介然疑苦硬，行处独从容。

不忝南轩嗣，奚惭北学宗。巫阳招不复，暧暧日高舂。
东阳山人僻居
晃冲之（宋代）

我家京洛间，桂玉资薄产。
平生丘壑心，水竹不满眼。
清晨有客吴中来，山川指授收奇才。
笑谈长揖波浪下，怀抱过错承岩穴开。
东阳山人高华隐，豪侠持身复修谨。
旁山多闢黍秫田，碧溪东流及春醖。
溪南一亩当翠微，秋风莼熟菰叶把。
龟鱼上带藻荇运动国，鸥鹭下佛芙蓉飞。
亭阴野塘亦新筑，溪山共作窗中绿。
诸郎年少绋知书，子府哦诗动修笔。
岁时冠盖如浮云，击钟鼎食江淮闻。
爱山峰睚比谢康乐，好士不减春申君。
我欲沿溪扬小楫，亭边共醉藤萝月。
叩门夜访君家时，扁舟重载山阴雪。
嘉兴张寺丞挽诗
魏了翁（宋代）

壮气凛横秋，如何老作州。
有儿官左墄，无地办菟裘。
木落湖阴暝，书沈塞外秋。
佳城千古恨，树静晚风遒。
秋怀十首微云淡河汉疏雨滴梧桐为韵
杨冠卿（宋代）

月上天无云，树阴散扶疏。
秋声生寂历，凉颸满吾庐。
幸此尊有酒，敢歌食无鱼。
陶然且一醉，世间各贤愚。
下第东归别友人
杜荀鹤（唐代）

不得同君住，当春别帝乡。年华落第老，岐路出关长。

芳草缘流水，残花向夕阳。怀亲暂归去，非是钓沧浪。
暇日步西园感物辄为诗得七篇·斑竹
张耒（宋代）

重瞳陟方时，二妃盖老人。
安肯泣路傍，洒泪留丛筠。
颇疑葛陂化，点点留斑鳞。
慎勿脱水去，入世多埃尘。
秋日过云间谒少师徐公
郭谏臣（明代）

江乡秋色满东篱，相国归来鬓已丝。试问华亭明月夜，鹤声谁似漏声迟。
聪仲晦古意廿一首爱而和之仍次其韵 其十
姚公枢（元代）

切问复近思，乾行求艮止。人道无他焉，仁义而已耳。

原始可要终，知生乃明死。伥伥失路人，何当与闻此。
送张十八归桐庐
刘长卿（唐代）

归人乘野艇，带月过江村。正落寒潮水，相随夜到门。
诉衷情·小梅风韵最妖娆
晏几道（宋代）

小梅风韵最妖娆。开处雪初消。南枝欲附春信，长恨陇人遥。
闲记忆，旧江皋。路迢迢。暗香浮动，疏影横斜，几处溪桥。
和袁郎中破贼后经剡中山水
皇甫冉（唐代）

武库分帷幄，儒衣事鼓鼙。兵连越徼外，寇尽海门西。

节比全疏勒，功当雪会稽。旌旗回剡岭，士马濯耶溪。

受律梅初发，班师草未齐。行看佩金印，岂得访丹梯。
铁棋亭
朱子春（清代）

宰官终日劳，而我耽于逸。偶得簿书閒，未忘山水癖。

城北豆积山，旧有果仙迹。洞府凿何年，清虚倚绝壁。

棋局昔安排，摹挲看一一。有亭翼其上，就中可容席。

平收山色青，俯瞰河流碧。道旁车马喧，城中市廛密。

熙熙与攘攘，成败曷有极。异哉张元通，沧桑几阅历。

眼前皆苍生，利济岂无术。徵辟却不受，澄怀殊静谧。

笑问洞中仙，云何此安宅。入山不见深，入林不见僻。

有唐天宝时，此为故道驿。车驾自东来，公卿多扈跸。

毕竟忧世心，神仙已早释。贱子苦束缚，一官寄斯邑。

牒诉理未遑，琴书敢自适。今年麦有秋，抚绥易筹画。

登山且纵饮，赋诗兼对奕。宾寮颓然醉，醉归日已夕。

公去棋自留，我来亭始辟。传后未可知，幽怀共今昔。
和冯仲宣韵
李彭（宋代）

秋风寂寞仲宣楼，金狄伤嗟卧一丘。喜有斯人出淮海，追还旧一极风流。

莫将起草明光手，去伴诸郎肉食谋。我欲清江理烟艇，寻君楚尾及吴头。
缘识
宋太宗（宋代）

露含千滴沥，幻化杳无迹。
心重一时间，寸阴堪可惜。
明根生惠性，德行多饶益。
掌握骊龙珠，纵横不改易。
浮生在眼前，海变黄沙碛。
万里似闲云，天高难障隔。
春来又复秋，正自销邪僻。
慾界共知深，恒河岂荡涤。
虚空有路歧，人迷慵去觅。
影里架金梯，坚持须是一。
愚痴恍惚中，返朴归淳质。
毁誉谩劳烦，终身还不吉。
河水注东流，自然无漂溢。
上下六尊卑，端恭何得失。
次韵徐赞府蜚英八首
方回（元代）

摩拊惸嫠达下情，领州作县总书生。
清诗要自清心出，比自新安水更清。
初登太行回望有思
王世贞（明代）

千山立马送斜晖，平楚苍然色渐微。最是东南欲尽处，黏天一点白云飞。
重经西涯
李东阳（明代）

缺岸危桥断复行，野人相见不通名。
辘轳声里田田水，杨柳枝通树树莺。
看竹东林无旧主，买山南国有新盟。
不知城外春多少，芳草晴烟已满城。
送叙浦令宋元老总干
王庭圭（宋代）

轺车昔参使者驺，万里粟帛咸括搜。荆蛮小县天一陬，却来执板拜督邮。

督邮偃蹇聊复尔，鹤书夜逐秋风起。峨冠端恐立螭头，汗脚行当踏龙尾。

公家有儿才毁齿，背诵六经如泻水。九重天子念勤劳，令试礼部收英髦。

愿作文章惊四海，他年一钓连六鳌。但知工部好骥子，勿怪将军寻凤毛。
兵车行
杜甫（唐代）

车辚辚，马萧萧，行人弓箭各在腰。
耶娘妻子走相送，尘埃不见咸阳桥。(耶娘 一作：爷娘)
牵衣顿足拦道哭，哭声直上干云霄。
道旁过者问行人，行人但云点行频。
或从十五北防河，便至四十西营田。
去时里正与裹头，归来头白还戍边。
边庭流血成海水，武皇开边意未已。
君不闻汉家山东二百州，千村万落生荆杞。
纵有健妇把锄犁，禾生陇亩无东西。
况复秦兵耐苦战，被驱不异犬与鸡。
长者虽有问，役夫敢申恨？
且如今年冬，未休关西卒。
县官急索租，租税从何出？
信知生男恶，反是生女好。
生女犹得嫁比邻，生男埋没随百草。
君不见，青海头，古来白骨无人收。
新鬼烦冤旧鬼哭，天阴雨湿声啾啾！
新市杂咏 其八
华岳（宋代）

一年不访李红娘，今日过门意已忘。嘶入画桥东畔路，紫骝犹记旧垂杨。
和王子让（二首）
李祁（宋代）

万顷烟波一叶舟，更无维楫任飘流。
此身自合他乡死，争奈狂狐忆首丘。
寄王褒伯和明举韵二首
郭印（宋代）

天涯初得子，气味巧相如。
地远频劳梦，心通少寄书。
月亭空想像，风阁屡踟蹰。
别后无穷意，相逢只挽裾。
依韵和表臣闻与挺之宣叔平甫令
梅尧臣（宋代）

舟浅不能进，反羡车马驰。
同行各在野，有酒相与期。
堤上闻禽处，桑间落日时。
使君羊笋赠，更令更追随。
西溪僧舍昼卧
孙应时（宋代）

燕子风微春昼长，独携书卷卧禅房。悠然一笑无人领，只有蔷薇满院香。
杂诗十首
李涛（唐代）

明主不弃士，我自志山林，
爵服岂无华，才疏力难任。
鸟向深山栖，鱼由深渊沉。
贺何不偕新翁
陈恭尹（清代）

与君皆老矣，继美在弓裘。即此夭桃赋，无非式谷谋。

百年宁复事，五岳续为游。颇忆曹丕语，成翁未白头。
自讼二首甲午秋初入狱赋 其一
黄淮（明代）

地位天光近，君恩海水深。竟无经济略，空负圣明心。

中岁时同弃，南冠雪渐侵。沈思时引咎，深愧玷儒林。
菩萨蛮 春日
叶小鸾（明代）

轻烟一抹连天碧。帘前规月和烟白。翠竹落梅疏。相怜雪霁初。

博山香欲烬。风透纱窗冷。四望寂寥寥。闲阶花影摇。
九日山阳驿作
胡宿（宋代）

飘泊年来憩下亭，雀罗秋静掩苔扃。拂窗红叶欺閒卧，倚槛黄花笑独醒。

盛忆林泉羞白石，欲持香火访丹经。华阳小隐平生愿，可分区区事挈瓶。
龙潭张道者
伍乔（五代）

碧洞幽岩独息心，时人何路得相寻。
养生不说凭诸药，适意惟相在一琴。
石径扫稀山藓合，竹轩开晚野云深。
他年功就期飞去，应笑吾徒多苦吟。
送定公往怡山
释今岩（明代）

秋色正摇落，君行多苦辛。野航违冷溆，旅馆托何人。

带月过庾岭，披星出剑津。明年寒食节，啼鸟莫伤神。
初署院印
杨守阯（明代）

霞明禁苑日初升，遥望龙墀虎拜兴。职业乍纡方寸印，官衔仍是一条冰。

槐厅吏散清阴合，柳院莺啼淑气蒸。文武衣冠多旧识，贺门欢宴酒如渑。
途次偶成
郭柏荫（清代）

匆匆捧檄究何官，短后装成笑据鞍。人海故交星错落，关山独夜月团栾。

枕边诗句移镫录，剑背霜花带酒弹。地势渐南风渐北，征裘不暖不加寒。
书久上人城中幽斋
释智圆（宋代）

杉竹匝吟径，轩窗更绝尘。
清风生后夜，幽景遍诸邻。
磬断栖禽梦，香凝出定身。
城中有高趣，宁羡赖留人。
晋门。郭钦
周昙（唐代）

谁疑忠谏郭钦言，不逐戎夷出塞垣。

晋室既无明圣主，果为胡虏乱中原。
次张学录韵十首
陈造（宋代）

东邻夜牙筹，西邻晨伊凉。
孰知陋巷士，乾坤书一床。
和双桂堂
赵希逢（宋代）

排云直上叫天门，路入蟾宫不问人。
缥缈飞梯高着步，广寒有殿四无邻。
天香飘泛非凡境，仙桂栽培今几春。
拟欲和根都拔取，有辞还恐到严宸。
野望
刘敞（宋代）

江水不可越，扁舟浮夕阳。高秋露寥落，远树出毫芒。

涧水清兼浊，山苗绿映黄。渔翁岂招隐，何待唱沧浪。
葺唐栖旧庐
释永颐（宋代）

矫时无峻节，立行亏众美。
远岳惮孤征，徘徊就乡里。
人情好愉悦，我老齐贤鄙。
娓娓听乡言，时时容侧耳。
前修不可见，法社渐凋毁。
名山半征徭，祖塔乱獐麂。
林筑无清资，泽居循旧址。
鉴牖纳晴曦，莳竹临幽泚。
时效地岁寒，闭户春风里。
望石首山 其二
王十朋（宋代）

巴夔之山厌太多，荆江其奈无山何。舟中遥遥望石首，一点亦足供吟哦。

舣舟亦向刘郎洑，应是刘郎招我宿。刘郎如问旧江山，永安宫草年年绿。
闻报自崖徙雷
穆脩（宋代）

从来崖贬断还期，闻徙警雷众共疑。却讶有虞刑政错，四凶何事不量移。
溪上谣
林希逸（宋代）

溪上行吟山里应，山边闲步溪间影。
每应人语识山声，却向溪光见人性。
溪流自漱溪不喧，山鸟相呼山愈静。
野鸡伏卵似养丹，睡鸭栖芦如入定。
人生何必学臞仙，我行自乐如散圣。
无人独赋溪山谣，山能远和溪能听。